FÆLLES HOLDNING (EF) Nr. 7/2007

vedtaget af Rådet den 19. april 2007

med henblik på vedtagelse af Europa-Parlamentets og Rådets direktiv 2007/…/EF af … om ændring af Rådets direktiv 76/769/EØF for så vidt angår restriktioner for markedsføringen af visse måleinstrumenter med indhold af kviksølv

(EØS-relevant tekst)

(2007/C 109 E/01)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen,

under henvisning til udtalelse fra Det Europæiske Økonomiske og Sociale Udvalg (1),

efter proceduren i traktatens artikel 251 (2), og

ud fra følgende betragtninger:

Det konkluderes i Kommissionens meddelelse af 28. januar 2005 om en fællesskabsstrategi for kviksølv, der omhandler alle anvendelsesformål for kviksølv, at det vil være hensigtsmæssigt at indføre restriktioner på EU-plan for markedsføring af visse ikke-elektriske eller ikke-elektroniske måle- og kontrolapparater, der indeholder kviksølv, som er den største kviksølvholdige produktgruppe, der endnu ikke er underkastet fællesskabstiltag.

Hvis der indføres restriktioner for markedsføringen af måleinstrumenter, som indeholder kviksølv, vil det betyde fordele for miljøet og på langt sigt for menneskers sundhed, idet kviksølv forhindres i at blive udledt i affaldsstrømmen.

Under hensyntagen til den tekniske og økonomiske gennemførlighed viser den foreliggende dokumentation om måle- og kontrolinstrumenter, at umiddelbare restriktive foranstaltninger kun bør omfatte de måleinstrumenter, der er beregnet til at blive solgt til den brede offentlighed, og især alle lægetermometre.

Importen af kviksølvholdige måleinstrumenter, der er ældre end 50 år, vedrører enten antikviteter eller kulturgoder som defineret i Rådets forordning (EØF) nr. 3911/92 af 9. december 1992 om udførsel af kulturgoder (3) . Denne handel er af begrænset omfang og forekommer ikke at frembyde nogen risiko for menneskers sundhed eller for miljøet og bør derfor ikke pålægges restriktioner.

Kviksølvbarometre fremstilles i dag kun af et lille antal specialvirksomheder og sælges til den brede offentlighed hovedsagelig som prydgenstande. Der bør fastsættes en supplerende afviklingsperiode for markedsføringen af barometre, så fabrikanterne får tid til at tilpasse deres virksomhed til restriktionerne og gå over til at fremstille kviksølvfrie barometre.

For at minimere frigivelsen af kviksølv i miljøet og sikre afviklingen af de resterende kviksølvholdige måleinstrumenter, der bruges erhvervsmæssigt og i industrien, navnlig blodtryksmålere i sundhedssektoren, bør Kommissionen undersøge, om der findes pålideligere og sikrere alternativer, som er teknisk og økonomisk gennemførlige. I forbindelse med blodtryksmålere bør lægelige eksperter høres for at sikre, at der tages tilstrækkeligt hensyn til behovene for diagnose og behandling af specifikke sygdomstilstande.

Forskellene mellem de love og administrative bestemmelser, som medlemsstaterne har vedtaget vedrørende restriktioner for kviksølv i forskellige måle- og kontrolinstrumenter, kan skabe hindringer for handelen, forvride konkurrencen i Fællesskabet og derved indvirke direkte på, hvordan det indre marked gennemføres og fungerer. Det er derfor nødvendigt at tilpasse medlemsstaternes love om måle- og kontrolinstrumenter ved at indføre harmoniserede bestemmelser for de produkter, der indeholder kviksølv, og derigennem beskytte det indre marked og samtidig sikre et højt niveau for beskyttelse af menneskers sundhed og miljøet.

Nærværende direktiv berører ikke Fællesskabets minimumsforskrifter for beskyttelse af arbejdstagerne, herunder Rådets direktiv 89/391/EØF af 12. juni 1989 om iværksættelse af foranstaltninger til forbedring af arbejdstagernes sikkerhed og sundhed under arbejdet (5) og særdirektiverne på grundlag heraf, særlig Rådets direktiv 98/24/EF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser (6) .

UDSTEDT FØLGENDE DIREKTIV:

Artikel 1

Bilag I til direktiv 76/769/EØF ændres som angivet i bilaget til nærværende direktiv.

Artikel 2

1. Medlemsstaterne vedtager og offentliggør senest den … (8) de nødvendige love og administrative bestemmelser for at efterkomme dette direktiv. De underretter straks Kommissionen herom.

Medlemsstaterne anvender disse love og bestemmelser fra den … (9).

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i Den Europæiske Unions Tidende.

Artikel 4

Dette direktiv er rettet til medlemsstaterne.

(1) EUT C 318 af 23.12.2006, s. 115.

(2) Europa-Parlamentets udtalelse af 14.11.2006 (endnu ikke offentliggjort i EUT), Rådets fælles holdning af 19.4.2007 og Europa-Parlamentets holdning af … (endnu ikke offentliggjort i EUT).

(3) EFT L 395 af 31.12.1992, s. 1. Senest ændret ved forordning (EF) nr. 806/2003 (EUT L 122 af 16.5.2003, s. 1).

(4) EFT L 262 af 27.9.1976, s. 201. Senest ændret ved Kommissionens direktiv 2006/139/EF (EUT L 384 af 29.12.2006, s. 94).

(5) EFT L 183 af 29.6.1989, s. 1. Senest ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).

(6) EFT L 131 af 5.5.1998, s. 11.

(7) EUT C 321 af 31.12.2003, s. 1.

(8) Et år efter datoen for dette direktivs ikrafttræden.

(9) 18 måneder efter datoen for dette direktivs ikrafttræden.

(2) To år efter datoen for dette direktivs ikrafttræden.

På grundlag af denne undersøgelse, eller så snart der foreligger nye oplysninger om pålidelige og sikrere alternativer til blodtryksmålere og andre måleinstrumenter med indhold af kviksølv, fremsætter Kommissionen, hvis det er relevant, et forslag til retsakt, der skal udvide restriktionerne i punkt 1 til også at omfatte blodtryksmålere og andre måleinstrumenter i sundhedssektoren og til anden erhvervsmæssig og industriel brug, så kviksølv i måleinstrumenter afvikles, så snart det er teknisk og økonomisk gennemførligt.«

RÅDETS BEGRUNDELSE

I. INDLEDNING

1. Kommissionen fremsatte sit forslag (1) den 21. februar 2006.

2. Gruppen vedrørende Teknisk Harmonisering (farlige stoffer) gennemgik på flere møder i 2006 Kommissionens forslag samt en række udkast til ændringer, som Europa-Parlamentet havde fremsat til Kommissionens forslag. Efter uformelle møder mellem Europa-Parlamentet, formandskabet og Kommissionen blev der udarbejdet et udkast til kompromispakke, hvis indhold kunne accepteres af både Kommissionen og Europa-Parlamentet.

3. De Faste Repræsentanters Komité godkendte udkastet til kompromispakken den 31. oktober 2006 (dok. 14419/06).

4. Europa-Parlamentet vedtog sin førstebehandlingsudtalelse (2) den 14. november 2006. Denne udtalelse omfatter ikke kun kompromispakken, men også én ændring, hvorefter der gives producenter af barometre ubegrænset dispensation, sammen med godkendelsesmekanismer, som skal etableres af medlemsstaterne, samt nogle yderligere ændringer. Den lovgivningsmæssige beslutning gennemgår ikke ændringerne én for én, men indeholder teksten til Kommissionens forslag med de ændringer, der er foretaget.

5. Den 13. december 2006 godkendte De Faste Repræsentanters Komité samme tekst til kompromispakken af 31. oktober 2006 og vedtog at forelægge den på en kommende samling i Rådet som A-punkt efter gennemgang i Jurist-lingvist-Gruppen, for således at nå frem til en fælles holdning.

6. Den 19. april 2007 vedtog Rådet sin fælles holdning (3) efter EF-traktatens artikel 251.

II. FORMÅL

Formålet med Kommissionens direktivforslag er at begrænse markedsføringen af kviksølvholdige måleinstrumenter ved ændring af direktiv 76/769/EØF. Efter forslaget må metallisk kviksølv ikke markedsføres i lægetermometre (til anvendelse for forbrugere eller til professionel eller anden anvendelse) eller i andre måleinstrumenter, der er beregnet til salg til den brede offentlighed (f.eks. barometre, blodtryksmålere og andre termometre end lægetermometre).

Man forhandlede sig frem til en foreløbig enighed om forslaget i forbindelse med førstebehandlingen. Formanden for De Faste Repræsentanters Komité bekræftede på Rådets vegne denne foreløbige enighed over for Europa-Parlamentet. Europa-Parlamentet tilføjede imidlertid visse yderligere ændringer ud over dem, der var blevet forhandlet mellem de tre institutioner (det tilføjede en betragtning om revision, omformulerede en anden betragtning om markedsføring, udvidede forbuddet mod blodtryksmålere (undtagen strain gauges) i sundhedssektoren og tilføjede en mekanisme for meddelelse af permanent fritagelse for barometre, idet det også tilstræbes at etablere mekanismer til godkendelse af disse og kontrol med markedsføringen af dem).

III. FÆLLES HOLDNING

Den fælles holdning, som Rådet har vedtaget, afspejler delvis Europa-Parlamentets førstebehandlingsudtalelse.

Hovedforskellen i forhold til udtalelsen er, at den fælles holdning indeholder en toårig overgangsperiode for barometre, hvorimod undtagelsen ifølge udtalelsen kan være tidsubegrænset.

Rådet finder ikke en varig undtagelse for kviksølvbarometre berettiget bl.a. i betragtning af, at de indeholder en betydelig mængde kviksølv, og at der findes sikrere alternativer. Rådet mener ligeledes, at et forbud også mod blodtryksmålere i sundhedssektoren måske er forhastet, da der for øjeblikket ikke findes oplysninger om pålidelige sikrere alternativer uden kviksølv. I den fælles holdning hedder det derfor, at Kommissionen bør undersøge de foreliggende alternativer.

Analyse af den fælles holdning i dok. 5665/07

Nye elementer i den fælles holdning sammenlignet med Kommissionens forslag:

Betragtninger

Betragtning 3 er lettere omformuleret.

Betragtning 4 hvorefter importen af kviksølvholdige antikviteter og/eller kulturgoder ikke bør pålægges restriktioner, er en ny betragtning.

Betragtning 5 om den toårige overgangsperiode for barometre er en ny betragtning.

Betragtning 6 hvorefter det bør undersøges, om der findes pålidelige sikrere alternativer til blodtryksmålere, er en ny betragtning.

Betragtning 11 er en ny betragtning. Heri tilskyndes medlemsstaterne til at udarbejde deres egne oversigter, der viser overensstemmelsen mellem dette direktiv og de tilsvarende foranstaltninger.

Artikel 2

Andet punktum i artikel 2, stk. 1, er udgået og erstattet af den nye betragtning 11.

Bilaget

I bilaget indføres to undtagelser fra forbuddet: et permanent forbud for antikke måleinstrumenter (dvs. ældre end 50 år) og et for barometre, indtil to år efter direktivets ikrafttræden.

IV. KONKLUSION

Efter Rådets opfattelse er dets fælles holdning, der fuldt ud støttes af Kommissionen, helt i overensstemmelse med målene for det foreslåede direktiv. Selv om den fælles holdning ikke har alle Europa-Parlamentets ændringer med, indeholder den én yderligere, nødvendig undtagelse og indfører en overgangsperiode, der skal give de SMV'er, der fremstiller barometre, mulighed for at omstille deres produktion, samt en revisionsklausul, der skal sikre udfasning af de resterende kviksølvholdige måleinstrumenter, især blodtryksmålere i sundhedssektoren, når der foreligger sikrere alternative løsninger.

(1) Dok. 6693/06 ENT 39 ENV 118 CODEC 179.

(2) Dok. 15181/06.

(3) Dok. 5665/07.